Makan a la Pinoy: Sinigang a baboy nga adda abana
November 10, 2013 in Featured, food by editors
Ni BRENDA S. DACPANO
www.nordis.net
Ti sinigang ket linambong wenno linauya a naalseman. Nadumaduma ti mabalin nga isigang — karne ti baboy (tultulang/paragpag ti baboy, liempo wenno kasim), karne ti baka, ikan wenno lames, manok (sinalamagian a manok). Nadumaduma met ti mabalin a pagalsem ditoy kas ti salamagi (bunga wenno sabong), santol, bayabas, lemon, kalamansi, pias, naata a mangga wenno bunga ti palali (catmon).Maibilang a maysa kadagiti comfort food ken maibagay iti panawen a nalam-ek ken matutudo gapu iti napudot a digo daytoy.
No aglutoak ti sinigang a baboy, kayat ko diay adda tultulangna kas ti paragpag (pork ribs) wenno abaga (kasim/shoulder) ken napalet ti digona gapu iti laokna a bagas ti aba. No panagbubunga ti salamagi, masapul a kappuros a bunga ti usaren ta awan makaatiw iti presko kumpara iti ready-made a nakapakete a pulbos wenno paste.
Ramen:
1 kilo a kasim wenno paragpag ti baboy, nategteg iti agarup 2 pulgada
10 pidaso a salamagi wenno 1 pakete a sinigang mix
1/3 – ½ kilo a bagas ti aba, naukisan ken naiwa iti 2 pulgada
4 kamatis
1 sibuyas
1 reppet a balangeg/kangkong wenno bulong ti rabanos
1 bagas ti rabanos, naukisan ken naiwa iti gudua pulgada
10 utong
5 nga okra
5 sili a pangsigang
Asin ken patis a pangtimpla
Imurian dagiti nateng. Ilambong ti karne ti baboy iti dua litro a danum. Nayunan ti danum iti las-ud ti panaglambong no agkurang daytoy. No agburek, ikabil ti sibuyas, aba ken sibubukel a kamatis ken asin. Pagbureken ken iluto iti 20 minutos. Adawen ti kaguddua ti aba tapno i-blender santo isubli met laeng iti ilamlambong a karne. No awan ti blender, iluto lattan ti aba aginggana maburbor tapno pumalet ti digo.
Iluto ti karne iti 30-45 minutos wenno aginggana nalukneng. Ikabil ti bagas ti rabanos, utong, okra ken sili.
No agusar ti presko a salamagi, ilambong daytoy iti sabali a kaserola iti agarup tallo a minutos santo segsegen ken sagaten. Itimpla daytoy iti lutlutuen a sinigang no naluton ti utong ken okra. No maalseman a dagus ti sinigang a saan pay a naluto ti utong ken okra ket kumudiser dagitoy. Ipisok ti balangeng wenno bulong ti rabanos. Timplaan iti patis. Pagbureken aginggana maluto dagiti bulbulong. Idasar a napudot kakuyog ti innapuy. # nordis.net
ilo_Latn eng_Latn sot_Latn kab_Latn ilo_Latn ilo_Latn swe_Latn ilo_Latn ilo_Latn ilo_Latn ilo_Latn ceb_Latn ilo_Latn ilo_Latn zsm_Latn war_Latn smo_Latn ilo_Latn ilo_Latn ilo_Latn ilo_Latn